b"\n_START_ARTICLE_\nTrojos arklys (programa)\n_START_SECTION_\nIstorija\n_START_PARAGRAPH_\nProgramos, daran\xc4\x8dios ne tai, ko tikisi j\xc5\xb3 naudotojas, atsirado dar XX a. 6-ajame de\xc5\xa1imtmetyje, ta\xc4\x8diau ilg\xc4\x85 laik\xc4\x85 jos nebuvo vertinamos kaip rimta gr\xc4\x97sm\xc4\x97 \xe2\x80\x93 tai, grei\xc4\x8diau, b\xc5\xabdavo programuotoj\xc5\xb3 \xe2\x80\x9epok\xc5\xa1tai\xe2\x80\x9c. Rimtesn\xc4\x97 toki\xc5\xb3 program\xc5\xb3 analiz\xc4\x97 prasid\xc4\x97jo 7-ajame \xe2\x80\x93 8-ajame de\xc5\xa1imtme\xc4\x8diuose, ypa\xc4\x8d \xe2\x80\x93 atsiradus Multics, o v\xc4\x97liau \xe2\x80\x93 UNIX sistemoms, kur kompiuteri\xc5\xb3 naudotojai gal\xc4\x97davo keistis ir programomis, ir duomenimis. Tuo metu ir buvo sukurtos pirmosios programos, padedan\xc4\x8dios \xc4\xafsilau\xc5\xbeti \xc4\xaf sistemas, pasinaudojant \xc5\xbemoni\xc5\xb3 neapdairumu._NEWLINE_Pirm\xc4\x85 program\xc4\x85, pavadint\xc4\x85 Trojos arkliu ('cc hack'), suk\xc5\xabr\xc4\x97 Ken Thompson, kaip UNIX sistemai skirt\xc4\x85 C kompiliatori\xc5\xb3, kuris kompiliavimo metu modifikuoja \xe2\x80\x9elogin\xe2\x80\x9c program\xc4\x85, \xc4\xafvesdamas \xc4\xaf j\xc4\x85 galimyb\xc4\x99 \xc4\xafeiti \xc4\xaf sistem\xc4\x85 pa\xc5\xa1aliniams asmenims. \xc5\xa0is kompiliatorius tur\xc4\x97jo ir kai kuri\xc5\xb3 virusams b\xc5\xabding\xc5\xb3 savybi\xc5\xb3: kompiliuojant kompiliatori\xc5\xb3, jis modifikuodavo ir kompiliatoriaus kod\xc4\x85, \xc4\xafvesdamas \xc4\xaf j\xc4\xaf tas pa\xc4\x8dias Trojos arklio savybes. Tokiu b\xc5\xabdu nei kompiliatoriaus, nei login programos tekste neb\xc5\xabdavo joki\xc5\xb3 u\xc5\xbeuomin\xc5\xb3 apie nekorekti\xc5\xa1k\xc4\x85 kod\xc4\x85. \xc5\xa0ios programos tikslas buvo demonstracija, kad niekas negali b\xc5\xabti u\xc5\xbetikrintas vykdom\xc5\xb3j\xc5\xb3 program\xc5\xb3 saugumu, jei kuriant programas, dalyvauja kit\xc5\xb3 asmen\xc5\xb3 sukurtos programos._NEWLINE_\xc4\x96mus plisti asmeniniams kompiuteriams, atsirado ir paprastesni\xc5\xb3 program\xc5\xb3, tiesiog trinan\xc4\x8di\xc5\xb3 failus, ar pan., bet plintant internetui, \xc4\x97m\xc4\x97 rastis sud\xc4\x97tingesni\xc5\xb3 program\xc5\xb3, skirt\xc5\xb3 nuotoliniam kompiuterio valdymui, asmenini\xc5\xb3 duomen\xc5\xb3 grobimui ir t. t._NEWLINE_Pirmas smarkiai i\xc5\xa1plit\xc4\x99s Trojos arklys buvo programa \xe2\x80\x9eAIDS Information\xe2\x80\x9c, kuri\xc4\x85 jos autorius Joe Popp 1989 i\xc5\xa1siunt\xc4\x97 20 t\xc5\xabkstan\xc4\x8di\xc5\xb3 \xc5\xbemoni\xc5\xb3 diskeliais, pa\xc5\xa1tu kaip duomen\xc5\xb3 baz\xc4\x99, supa\xc5\xbeindinan\xc4\x8di\xc4\x85 su AIDS liga bei padedan\xc4\x8dia nuo jos apsisaugoti. Po tam tikro laiko tarpo programa pareikalaudavo u\xc5\xbemok\xc4\x97ti u\xc5\xbe jos naudojim\xc4\x85 ir u\xc5\xbekoduodavo visus kompiuteryje esan\xc4\x8dius failus. Programos autorius nuo teisinio persekiojimo band\xc4\x97 apsisaugoti naudodamas \xc4\xafsp\xc4\x97jim\xc4\x85 (angl. disclaimer) programos diegimo metu, ta\xc4\x8diau 1991 buvo nuteistas."